ประกันรุ่งยอดขาย3.6หมื่นล้าน
5 เดือนแรกธุรกิจประกันชีวิตทำยอดขายใหม่ 3.66 หมื่นล้านบาท เพิ่มขึ้น 8.17%
17 ส.ค. 2554

5 เดือนแรกธุรกิจประกันชีวิตทำยอดขายใหม่ 3.66 หมื่นล้านบาท เพิ่มขึ้น 8.17% 
สมาคมประกันชีวิตไทย รายงานว่า ผลการดำเนินงานของธุรกิจประกันชีวิตทั้งระบบงวด 5 เดือนแรก มียอดขายเบี้ยประกันชีวิตรายใหม่รวม 3.66 หมื่นล้านบาท เพิ่มขึ้น 2,276.93 ล้านบาท เพิ่มขึ้น 8.17% เมื่อเทียบกับงวดเดียวกันของปีก่อน 
ทั้งนี้ แยกเป็นเบี้ยประกันปีแรก 2.51 หมื่นล้านบาท เพิ่มขึ้น 7% เบี้ยประกันชำระครั้งเดียวหรือซิงเกิลพรีเมียม 1.15 หมื่นล้านบาท เพิ่มขึ้น 11% ส่วนเบี้ยประกันปีต่อไปที่ลูกค้าเก่าต่ออายุจำนวน 8.85 หมื่นล้านบาท เพิ่มขึ้น 17% รวมเบี้ยรับทุกประเภท 1.25 แสนล้านบาท เพิ่มขึ้น 14%
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า สิ้นไตรมาส 2 ของปีนี้ มีผู้สมัครสอบความรู้เพื่อขอรับใบอนุญาตเป็นตัวแทนประกันชีวิตผ่านสมาคมประกันชีวิตไทยรวมทั้งสิ้น 6.47 หมื่นคน เพิ่มขึ้นจากระยะเดียวกันของปีก่อน 2.53% ในจำนวนนี้มีผู้เข้าสอบ 4.60 หมื่นคน และสอบผ่าน 2.85 หมื่นคน หรือ 62% 
ทั้งนี้ สมาคมได้ตั้งเป้าหมายไว้ว่า ในปี 2554 จะมีผู้สมัครสอบทั่วประเทศกับสมาคมประกันชีวิตไทยทั้งสิ้น 1.38 แสนคน เพิ่มขึ้นจากปีก่อนไม่น้อยกว่า 5%